31998R0782
L 113/6
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 782/98 НА СЪВЕТА
от 7 април 1998 година
за изменение на Регламент (EO) № 1626/94 за утвърждаване на някои технически мерки за опазването на рибните ресурси в Средиземно море
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като взе предвид становището на Икономическия и социален комитет (3),
като има предвид, че съгласно член 2 от Регламент (EO) № 3760/92 на Съвета от 20 декември 1992 г. за установяване на система на Общността за рибарството и аквакултурите (4), основните цели на общата политика в областта на рибарството са да се защитават и съхраняват живите морски ресурси;
като има предвид, че Международната комисия за опазване на рибата тон в Атлантическия океан (ICCAT) на своята Десета извънредна сесия, състояла се в Сан Себастиан, Испания, от 22 до 29 ноември 1996 г., прие две препоръки, отнасящи се до риболовната дейност по отношение на червен тон в Средиземно море; като има предвид, че ICCAT също е препоръчала някои специфични правила относно минималните размери при разтоварване на сушата на червен тон; като има предвид, че всички тези препоръки са съставени въз основа на научни становища,
като има предвид, че в рамките на международните задължения на Общността и, по-специално като се вземе под внимание присъединяването на Общността към ICCAT, целесъобразно е тези препоръки да се прилагат, за да се избегне прекомерен риболовен натиск върху запасите от червен тон;
като има предвид, че следователно Регламент (EO) № 1626/94 (5) следва да бъде изменен,
ПРИЕ НАСТОЯЩИЯ РЕГЛАМЕНТ:
Член 1
С настоящото Регламент (EO) № 1626/94 се изменя, както следва:
1.
Добавя се следният член:
„Член 3а
1. Забранява се уловът на червен тон с мрежи гъргър в периода от 1 до 31 август.
2. Забранява се използването на самолети или хеликоптери в подкрепа на риболовните операции по отношение на червен тон в периода от 1 до 30 юни.“
2.
В приложение IV:
-
следният текст заменя съответстващия ред:
Видове
Минимален размер
„Thunnus thynnus (червен тон)
70 cm или 6,4 kg (6)
-
предишната забележка под линия (**) се преномерира като (***).
Член 2
Настоящият регламент влиза в сила в деня след публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 7 април 1998 година.